นายกรัฐมนตรี เยี่ยมชมแอ่งท่องเที่ยวชีทวน จังหวัดอุบลราชธานี ยกระดับคุณภาพชีวิตและกระจายรายได้สู่ชุมชน
นายกรัฐมนตรี เยี่ยมชมแอ่งท่องเที่ยวชีทวน จังหวัดอุบลราชธานี ยกระดับคุณภาพชีวิตและกระจายรายได้สู่ชุมชน

พลเอก ประยุทธ์ จันทร์โอชา นายกรัฐมนตรี พร้อมคณะ เยี่ยมชมแอ่งท่องเที่ยวชีทวน  ณ วัดศรีนวลแสงสว่างอารมณ์ อำเภอเขื่องใน จังหวัดอุบลราชธานี ซึ่งเป็นแนวทางการพัฒนาการท่องเที่ยวอย่างยั่งยืนตามโครงการชุมชนท่องเที่ยว OTOP นวัตวิถี ของกระทรวงมหาดไทยและเป็นการส่งเสริมการขายสินค้าในชุมชนจากการท่องเที่ยว โดยใช้เสน่ห์ ภูมิปัญญา วิถีชีวิต วัฒนธรรม รวมถึงความคิดสร้างสรรค์ โดยนักท่องเที่ยวสามารถสัมผัสวิถีชุมชนจากการทำกิจกรรมต่างๆ อาทิ ขับขี่รถจักรยาน เที่ยววัด ทำอาหารท้องถิ่นและพักค้างคืนในรูปแบบโฮมสเตย์ ช่วยยกระดับคุณภาพชีวิตและกระจายรายได้สู่ชุมชน
นายกรัฐมนตรี ทักทายกับประชาชนที่มาให้การต้อนรับ และกล่าวทักทายตอนหนึ่งว่า ทุกคนต้องร่วมมือกันทำให้บ้านเมืองสงบสุข ร่มเย็น ปัญหาความขัดแย้ง แตกแยกต้องเลิกได้แล้ว จะต้องไม่แบ่งพวกแบ่งฝ่ายอีกต่อไป ในส่วนของการช่วยเหลือประชาชนอะไรที่เป็นเรื่องใหญ่รัฐบาลจะเป็นผู้ดำเนินการ แต่อะไรที่เป็นเรื่องเล็กก็ให้กำนันผู้ใหญ่บ้านช่วยกันทำด้วย เพราะทุกคนเป็นคนไทยและคำว่าประชาธิปไตยต้องเป็นประชาธิปไตยสำหรับทุกคน อย่าให้ใครมาบอกว่าเป็นประชาธิปไตยสำหรับคนรวยเท่านั้น ประชาชนทุกคนต้องเข้าถึงโอกาส ทำตามกฎหมายและกติกา ซึ่งกติกามีไว้เพื่อไม่ให้สังคมวุ่นวาย  เมื่อสังคมไม่วุ่นวายไม่ขัดแย้ง ไม่มีการปลุกระดมให้เกลียดชังกันสังคมก็จะมีความสงบเรียบร้อย